Document ID: /roh_data/filtered/fineweb-2-filterrobots_roh.jsonl.gz/42866

Archiv digital
Concept da principi
L'archiv digital po vegnir considerà sco l'ultim toc dal puzzle en il concept global d'archivaziun. La finamira primara da l'archiv digital è d'arcunar a lung term copias da segirtad, sco era da pussibilitar online l'access als cuntegns dals portatuns magasinads tar la Fonoteca naziunala svizra. I na sa tracta damai betg da substituir l’archiv fisic tradiziunal, anzi d'in element cumplementar.
In archiv da quest tip è in apparat plitost cumplex e char. El basegna ina supervisiun tras persunal spezialisà e la definiziun sco era l'observaziun precisa dad operaziuns e concepts da segirtad fitg detagliads. Evidentamain datti gronds avantatgs d'arcunar datotecas en questa maniera:
- Il servetsch als clients po vegnir meglierà, gia ch'igl è pussibel d'activar e da tadlar a distanza ina determinada registraziun - enfin oz stuevan ils clients sa diriger a la Fonoteca naziunala svizra a Lugano per pudair tadlar ils documents sonors.
- Il privel ch'ils documents sonors na possian pli vegnir tadlads a lung term per mancanza d'apparaturas adequatas vegn diminuì - en ils archivs fisics da mintga institut datti grondas quantitads da portatuns obsolets per ils cuals ins chatta mo anc cun grondas difficultads apparaturas da reproducziun.
- Gia ch'i sa tracta d'in sistem informatic standardisà, n'è l'archiv betg limità ad in tip da cuntegn - sco per exempel mo a datotecas d'audio.
La Fonoteca naziunala svizra ha pudì realisar questa structura grazia ad ina stretga collavuraziun cun SUN Microsystems (Schweiz) AG.